《仰山》
宋代·胡致隆

山下清泉迸石流，山前松竹自春秋。猿吟古寺偏深处，云集诸峰最上头。

一老有灵飞窣堵，二神无语锁寒湫。诸天更在藤萝外，欲到峰前恨未由。

作者简介：胡致隆，字藏之，临江（今江西樟树西南）人。自号萧滩居士。父彦明与黄庭坚进士同年，故以诗取知于庭坚。事见《芦浦笔记》卷一○。今录诗九首。